ประกาศกรมสรรพสามิต เรื่อง หลักเกณฑ์ วิธีการ และเงื่อนไขการขออนุญาตและการครอบครองซึ่งแม่พิมพ์สำหรับพิมพ์ไพ่ พ.ศ. 2560
ประกาศกรมสรรพสามิต
เรื่อง
หลักเกณฑ์ วิธีการ และเงื่อนไขการขออนุญาต
และการครอบครองซึ่งแม่พิมพ์สำหรับพิมพ์ไพ่
พ.ศ. ๒๕๖๐[๑]
 

อาศัยอำนาจตามความในมาตรา ๑๗๒ แห่งพระราชบัญญัติภาษีสรรพสามิต พ.ศ. ๒๕๖๐
อธิบดีกรมสรรพสามิต กำหนดหลักเกณฑ์ วิธีการ และเงื่อนไขการขออนุญาต
และการครอบครองซึ่งแม่พิมพ์สำหรับพิมพ์ไพ่ ดังต่อไปนี้

ข้อ ๑ ผู้ใดประสงค์จะครอบครองซึ่งแม่พิมพ์สำหรับพิมพ์ไพ่
ต้องเป็นผู้ได้รับใบอนุญาตผลิตไพ่

ข้อ ๒ ผู้ประสงค์จะครอบครองซึ่งแม่พิมพ์ให้ยื่นขออนุญาตการครอบครองซึ่งแม่พิมพ์สำหรับพิมพ์ไพ่เป็นหนังสือต่ออธิบดีกรมสรรพสามิต
ณ สำนักงานสรรพสามิตพื้นที่แห่งท้องที่ที่โรงอุตสาหกรรมผลิตไพ่ตั้งอยู่

ข้อ ๓ เมื่อเจ้าพนักงานสรรพสามิตได้รับหนังสือขออนุญาตแล้ว
ให้ตรวจสอบรายละเอียดเอกสารและหลักฐาน ว่ามีความถูกต้องและครบถ้วนหรือไม่
ในกรณีที่เจ้าพนักงานสรรพสามิตตรวจสอบแล้วเห็นว่า เอกสารหรือหลักฐานไม่ถูกต้องหรือไม่ครบถ้วน
ให้เจ้าพนักงานสรรพสามิตแจ้งเป็นหนังสือให้ผู้ขออนุญาตแก้ไขเพิ่มเติม
จัดส่งเอกสารหรือหลักฐานให้ถูกต้องและครบถ้วน
ภายในระยะเวลาที่เจ้าพนักงานสรรพสามิตกำหนด
ในกรณีที่ผู้ขออนุญาตไม่แก้ไข หรือไม่จัดส่งเอกสารหรือหลักฐานให้ถูกต้องและครบถ้วนภายในกำหนดเวลาตามวรรคสอง
ให้ถือว่าผู้ยื่นคำขอละทิ้งคำขออนุญาต
และให้เจ้าพนักงานสรรพสามิตแจ้งเป็นหนังสือให้ผู้ยื่นคำขอทราบ
ในกรณีที่เจ้าพนักงานสรรพสามิตตรวจสอบแล้วเห็นว่า รายละเอียดในหนังสือขออนุญาตเอกสารและหลักฐานถูกต้องและครบถ้วน
ให้เสนออธิบดีกรมสรรพสามิตพิจารณาเพื่ออนุญาตให้มีการครอบครองซึ่งแม่พิมพ์สำหรับพิมพ์ไพ่
ในกรณีที่อธิบดีมีคำสั่งอนุญาตการครอบครองซึ่งแม่พิมพ์สำหรับพิมพ์ไพ่
ให้ทำหนังสือแจ้งการอนุญาตให้ผู้ยื่นหนังสือขออนุญาตทราบต่อไป

ข้อ ๔ ประกาศนี้ให้ใช้บังคับตั้งแต่วันที่
๑๖ กันยายน พ.ศ. ๒๕๖๐ เป็นต้นไป


ประกาศ ณ วันที่ ๑๖ กันยายน พ.ศ. ๒๕๖๐
สมชาย พูลสวัสดิ์
อธิบดีกรมสรรพสามิต








พัชรภรณ์/จัดทำ
๗
ตุลาคม ๒๕๖๑

[๑] ราชกิจจานุเบกษา เล่ม ๑๓๕/ตอนพิเศษ
๑๑๙ ง/หน้า ๑๘๐ (เล่มที่ ๒)/๒๔ พฤษภาคม
๒๕๖๑